ΓΝΩΜΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ

κατόπιν αιτήματος του Συμβουλίου της Ευρωπαϊκής Ένωσης σχετικά με σύσταση απόφασης του Συμβουλίου για ορισμένα συναλλαγματικά ζητήματα που αφορούν το εσκούδο Πράσινου Ακρωτηρίου

(CON/98/57)

(1999/C 200/06)

1. Στις 11 Δεκεμβρίου 1998 η Ευρωπαϊκή Κεντρική Τράπεζα (ΕΚΤ) έλαβε αίτημα του Συμβουλίου της Ευρωπαϊκής Ένωσης να εκφέρει τη γνώμη της σχετικά με πρόταση απόφασης του Συμβουλίου για το προαναφερόμενο ζήτημα (εφεξής καλούμενη "σχέδιο απόφασης"). Το έγγραφο COM(1998) 663 τελικό, της 18ης Νοεμβρίου 1998, το οποίο περιλαμβάνει το σχέδιο απόφασης και την αιτιολογική έκθεση, διαβιβάστηκε στην ΕΚΤ. Η αρμοδιότητα της ΕΚΤ να διατυπώνει τη γνώμη της βασίζεται στο άρθρο 109Λ, παράγραφος 1 δεύτερο εδάφιο σε συνδυασμό με το άρθρο 109 παράγραφος 3 της συνθήκης περί ιδρύσεως της Ευρωπαϊκής Κοινότητας (εφεξής καλούμενης "συνθήκη"). Σύμφωνα με το άρθρο 17 παράγραφος 5 πρώτη πρόταση του εσωτερικού κανονισμού της ΕΚΤ, η παρούσα γνώμη εκδόθηκε από το διοικητικό συμβούλιο της ΕΚΤ.

2. Στο σχέδιο απόφασης ορίζεται ότι η Πορτογαλία δύναται να συνεχίσει την εφαρμογή της ισχύουσας συμφωνίας σχετικά με συναλλαγματικά ζητήματα, την οποία έχει συνάψει με το Πράσινο Ακρωτήριο, μετά την αντικατάσταση του πορτογαλικού εσκούδου με το ευρώ. Στο σχέδιο απόφασης ορίζεται ότι η Πορτογαλία και το Πράσινο Ακρωτήριο διατηρούν την αποκλειστική ευθύνη για την εφαρμογή της εν λόγω συμφωνίας. Στο σχέδιο απόφασης προβλέπεται η επιβολή διαφόρων διαδικαστικών απαιτήσεων στις πορτογαλικές αρχές όσον αφορά την εφαρμογή της ισχύουσας συμφωνίας μεταξύ της Πορτογαλίας και του Πράσινου Ακρωτηρίου, τη διαπραγμάτευση και την τροποποίηση αυτής της συμφωνίας, καθώς και την υποβολή σχεδίων μεταβολής της φύσης και του πεδίου εφαρμογής της συμφωνίας. Πράγματι, το σχέδιο απόφασης είναι, κατά μεγάλο μέρος, όμοιο με προηγούμενη απόφαση σχετικά με συναλλαγματικά ζητήματα που αφορούν το φράγκο CFA και το φράγκο Κομορών, για την οποία ζητήθηκε η γνώμη της EKT στις 24 Ιουλίου 1998 και για την οποία εκδόθηκε γνώμη της ΕΚΤ στις 22 Σεπτεμβρίου 1998 (CON/98/37, στην παρούσα γνώμη αναφέρεται ως η "γαλλική περίπτωση").

3. Η ΕΚΤ σημειώση με ικανοποίηση ότι οι παρατηρήσεις της όσον αφορά την ανωτέρω απόφαση για τη γαλλική περίπτωση ενσωματώθηκαν και στο παρόν σχέδιο απόφασης:

- στην έβδομη αιτιολογική σκέψη υπογραμμίζεται ότι η συμφωνία, και κάθε τροποποίησή της, δεν επιβάλλει στην ΕΚΤ και τις εθνικές κεντρικές τράπεζες (ΕθνΚΤ) ουδεμία υποχρέωση στήριξης της μετατρεψιμότητας του εσκούδου Πράσινου Ακρωτηρίου,

- στη δέκατη αιτιολογική σκέψη τονίζεται ότι η τροποποίηση ή η εφαρμογή της συμφωνίας δεν επιτρέπεται να θίγουν τον πρωταρχικό στόχο της συναλλαγματικής πολιτικής της Κοινότητας, δηλαδή τη διατήρηση της σταθερότητας των τιμών, σύμφωνα με το άρθρο 3 παράγραφος 2 της συνθήκης,

- στην αιτιολογική σκέψη 13 αναφέρεται ότι το σχέδιο απόφασης δεν δημιουργεί προηγούμενο όσον αφορά ρυθμίσεις που είναι πιθανό να αποφασισθούν στο μέλλον για τη διαπραγμάτευση και τη σύναψη παρόμοιων συμφωνιών για νομισματικά ή συναλλαγματικά ζητήματα μεταξύ της Κοινότητας και άλλων κρατών ή διεθνών οργανισμών.

Ωστόσο, η ΕΚΤ σημειώνει επίσης ότι στο πλαίσιο των άρθρων 3, 4 και 5 του σχεδίου απόφασης δεν λαμβάνονται πλήρως υπόψη οι παρατηρήσεις της ΕΚΤ για το συμβουλευτικό ρόλο της ΕΚΤ δυνάμει της συνθήκης, όπως ορίζεται στη γνώμη της ΕΚΤ (CON/98/37), αλλά ότι, παράλληλα, το σχέδιο απόφασης αντικατοπτρίζει, ως προς αυτό το θέμα, την απόφαση για τη γαλλική περίπτωση, στην οποία έχει ενσωματωθεί τουλάχιστον ένα μέρος των παρατηρήσεων της ΕΚΤ.

4. Η παρούσα γνώμη δημοσιεύεται στην Επίσημη Εφημερίδα των Ευρωπαϊκών Κοινοτήτων.

Φραγκφούρτη επί του Μάιν, 17 Δεκεμβρίου 1998.

Ο πρόεδρος της ΕΚΤ

Willem F. DUISENBERG